Američki pisci arapskog podrijetla o izazovima i šansama stvaranja u SAD
Hayan Charrara: Kako doprijeti do onih koji se s nama, u američkom društvu, solidariziraju ali i onih koji se ne slažu s našim idejama?
Randa Jarrar: "Ako ste arapsko-američka spisateljica i brinete da ćete uvrijediti svoju obitelj ili da ćete pisati o tabu temama, onda ćete ovdje susresti druge arapsko-američke spisateljice koje su jednako tako i zabrinute i uzbuđene što će pisati o tabuima i razbijati ih" Na arapskom, 'rawi' znači 'pripovjedač'. No, to je isto tako i kratica udruge američkih pisaca arapskog podrijetla, Radius of Arab American Writers, koja djeluje od 1993. godine. Više od stotinu arapsko-američkih pisaca svih žanrova okupilo se nedavno u Ann Arboru, u Michiganu, na trećoj konferenciji udruge RAWI. Bila je to prilika za te pisce da govore o trajnim izazovima i novim prilikama koje su pred njima. Trideset-devetogodišnji Fadi Joudah, Amerikanac palestinskog podrijetla, liječnik je i pjesnik. Njegova zbirka poezije „The Earth in the Attic“ osvojila je 2007. nagradu Yale za mlade pjesnike, najstarije godišnje književno priznanje u Americi. Joudah kaže da je konferencija prilika za susrete s drugim pjesnicima, romanopiscima, književnim kritičarima i akademicima, iz Sjedinjenih Država i drugdje. "Ove godine, primjerice, pozvali smo sjajnog romanopisca Hishama Matara, koji živi u Britaniji, kao i Fadiju Fakira, jordanskog pisca, koji također živi u Britaniji. Oni će nam se pridružiti, čitati ulomke iz svojih najnovijih djela i sudjelovati u raspravama. Za nas je jako važno da shvatimo da nismo usamljeni otok u oceanu" - kaže Fadi Joudah. Spisateljica Randa Jarrar, nedavno izabrana za dopredsjednicu udruge RAWI, kaže da joj prisustvovanje ovim konferencijama daje snažan osjećaj povezanosti: "Ako vam je strast pisati o spajanju arapske i američke kulture, onda ste, kad ste na konferenciji udruge RAWI, okruženi ljudima koji dijele vašu strast. Ako vas brine vlada, potezi američke vlade u inozemstvu, onda na ovoj konferenciji srećete ljude koji su jednako tako zabrinuti. A, ako ste arapsko-američka spisateljica i brinete da ćete uvrijediti svoju obitelj ili da ćete pisati o tabu temama, onda ćete ovdje susresti druge arapsko-američke spisateljice koje su jednako tako istodobno i zabrinute i uzbuđene što će pisati o tabuima i razbijati ih." Razne radionice na konferenciji mladim su piscima pružile priliku da uče o procesu pisanja i objavljivanja svojih djela. Sudionici su se družili i učili iz iskustava drugih manjinskih pisaca, kaže bivši predsjednik RAWI-ja Khalid Mattawa, profesor engleskog na Sveučilištu Michigan, kaže: "Imali smo za goste afro-američke pisce, koji su predstavili svoja djela. Imali smo ma konferenciji i predstavnike Amerikanaca azijskog podrijetla. Došli su nam i znanstvenici iz Europe koji proučavaju arapsko-američku književnost." Trodnevni skup, kaže Mattawa, bio je i forum za raspravu o izazovima s kojima se sučeljavaju arapsko-američki pisci: "Naravno, tu je pitanje imigracije, ponekad i trajnog nerazumijevanja, bilo da se radi o rasnom profiliranju ili krivom predstavljanju kulture. To je uvijek izazov. Ali, priča je umjetnički oblik, a ne novinski članak. Dakle, izazov estetike je jednako važan i značajan kao i izazov bavljenja s problemima s kojima smo suočeni." No, uz izazove, arapsko-američkoj književnoj zajednici pružaju se i neke nove uzbudljive šanse, kaže novoizabrani predsjednik RAWI-ja, pjesnik Hayan Charara: "Jedno od pitanja koje se postavilo tijekom konferencije bilo je kuda ćemo dalje: kako doprijeti ne samo do naših ljudi, nego i do onih koji se bilo s nama solidariziraju ili se protive nekima od ideja koje nas zanimaju. Jedan od načina o kojima smo razgovarali je – nastava. Mnogo ljudi je zainteresirano da drži nastavu iz arapsko-američke književnosti, no pitanje na koje najčešće ne znaju odgovor je: gdje početi? Postoji i velik broj ljudi koji studiraju arapsko-američku književnost na fakultetima, bilo u dodiplomskoj ili postdiplomskoj nastavi. Dakle, zanimanje raste ... vidimo i sve više objavljenih članaka o arapsko-američkoj književnosti." Hayan Charara kaže da će udruga RAWI svoju zajednicu arapsko-američkih pisaca održati u međusobnom kontaktu putem biltena i elektroničke pošte, te web stranice http://www.rawi.org sve do slijedeće konferencije.